标题：韩氏医通
简介
综合性医书。二卷。明·韩懋，撰于1522年。
上卷分绪论、六法兼施、脉诀、处方、家庭医案共五章；下卷列悬壶医案、药性裁成、方诀无隐、同类勿药计四章。韩氏发展了淳于意的医案程式，具体指出四诊对病证鉴别的重要性，创用了三子养亲汤等常用效方，在临床上对补法的运用尤有心得。书中并记载了半夏曲、霞天膏等制法。
现存明刻本、清刻本、《中国医学大成》本。1949年后有排印本。
内容
自序《医通》草成，几欲焚去。今年家兄命谓∶先君序集有效方手泽，岂容勿传。乃补葺分九章，凡九十五则，厘为上、下二卷。读且数过，心动颜汗，向兄不能语者久之，而后语曰∶人有定寿，医善折之，圣智不能加多也。病有气机，医每失之，造化不容有凿也。兄谓弟诚能医乎哉！夫孔门学农圃者小之，而老氏妄言罔象，又奚医之为也。是编聊为医之彻上彻下语而已尔。
嘉靖改元壬午六月朔飞霞子韩 天爵自序　
卷上绪论章第一
飞霞子曰∶天地万物，气成形也。不位不育，病之时也。人之养气践形而致中和者，医之道也。失而至于针砭、药饵，第二义矣。《易·无妄·九五》曰∶无妄之疾，勿药有喜。
孔子曰∶无妄之药，不可试也。此最上义也。得医之最上义者，气之冲，神之化，皆此身之真息以踵也。卢扁指竖子，华佗剖肠腑，白玉蟾呵臀痈，药饵云乎哉？针砭云乎哉？
土为冲气，脾胃为谷气。冲气寄旺，谷气辅运，无一刻之停，此所谓真息也，而以踵焉。至虚之地，气之枢而神之舍也。故曰万物负阴而抱阳，冲气以为和。夫然后知医之造化裁成，胥此焉出矣。《易》曰∶神而明之，存乎其人。
神农尝百草，虽非经见，理或有之。轩岐、尹咸多古书，要难尽信。《周礼》大司巫掌医卜，则医之为道也，技焉尔矣！
秦汉以前，有说无方，故《内经》诸书，郑重 缕，亦多累世附会窜杂之言。汉魏而下，有方无说，非无说也，言愈多而理愈晦也。自张、刘、戴、李诸君子出，立法分类，原病处方。而后经旨灿然。丹溪朱彦修乃能集名医之大成，尊《素》《难》如六经，以诸子为羽翼，医之为技，庶乎其显著矣！今之日，诸书充栋，学人望洋，安得起群公而就正，删述一番。有经、有传、有史，俾医道不沦于远泥，而有以达中和极致之功，然后为快耶！
人在气交中，如鱼在水，气能令人病不病，如水能令鱼嘉与馁也。故医运化机，天地且不能违矣。况于人乎？况于鬼神乎？
五运六气，虽准节令，久之岁差。一日之间，四序实寓。学人善识天时，则一时有一时之运气，岂惟岁哉？
风土异宜，自然气隔。古分南北二政，自今舆图，以河界南北，而江之东、关之西可类从矣。南北云者，阴阳之轨，四方之毂，八风之辐凑也。
热生风，寒生湿，风生火，湿生痰，火生暑，痰生燥，乃人身中之五运六气，一息不停者。金形白色、洪声、宫音之类。又身之风土，而父子不能相易者。故人之禀赋，三天两地，一气流行而已。气失其平之谓疾，疾甚之谓病。三才相因之谓机，机动之谓时。《阴符经》曰∶天发杀机，移星易宿；地发杀机，龙蛇起陆；人发杀机，天地反复。又曰∶食其时，百骸理；动其机，万物安。又曰∶三才既宜，三盗既安。呜呼！此可以契医之三昧矣乎！
医之理，可比《周易》。针砭、药饵，即卜筮法也。丹溪云∶冷生气，高阳生之谬言。
予谓冷生气是复卦HT ，热生风是 卦HT 。即天根月窟之化机。《内经》所谓∶“亢则害，承乃制”者也。故王安道论曰∶《易》者，造化之不可常者也。惟其不可常，故神化莫能以测。《易》曰∶一阴一阳之谓道，阴阳不测之谓神。世之工医卜而自小焉者何也自开辟来，五气乘承，元会运世，自有气数，天地万物举不能逃。近世当是土运，是以人无疾而亦疾，此与胜国时多热不同矣。如俗称杨梅疮，自南行北，人物雷同。土湿生霉，当曰霉疮。读医书五运六气、南北二政，何以独止于一年一时，而顿忘世运元会之统耶？
宋儒谓为人子者不可不知医。又谓不为良相，当为良医，惜人不能以皆能也。则东坡苏氏有言∶择医之特出者，先告以病状，然后使脉以合之。吾但欲愈吾之病尔，何必考其术。
此深得用医之法。然医书有望、闻、问、切之说，被近世熊宗立者妄注，予乃为六法兼施之案，庶几尽神圣工巧之用云。[1]
六法兼施章第二
问情状∶何处苦楚？ 何因而致？何日为始？ 昼夜孰甚？寒热孰多？ 喜恶何物？曾服何药？ 曾经何地？
切脉理∶左部寸 浮本位 中取 沉候关 浮取 中候 沉本位尺 浮候 中取 沉本位右部寸 浮本位 中候 沉取关 浮取 中本位 沉候尺 浮应上焦 中应右关 沉应肝肾
论病原∶某人素禀孰盛？ 其病今在何类？标本孰居？ 毕竟何如？（按∶此句是论吉凶顺逆易治难治。）
服药宜如何将息？ 病疾沉 痼今在何际？
治方术∶主治用何法？ 先后用何方？六法者，望、闻、问、切、论、治也。凡治一病，用此式一纸为案。首填某地某时，审风土与时令也；次以明聪望之、闻之，不惜详问之，察其外也；然后切脉、论断、处方，得其真也。各各填注，庶几病者持循待续，不为临敌易将之失，而医之心思既竭，百发百中矣。
予既立兼施式，有刑名家过而言曰∶望、闻即两造具备，察言观色之时，问而笔之供词也，切则考鞫亲切，而论治为招判发落矣。其言虽谑，足以解惑云。
或曰∶六法兼施，得无琐琐乎？予应之曰∶医药，人之司命，为谋弗忠，非仁术矣。病有不治之条，医有 股之念，诚如是而不救焉，彼虽命尔，吾犹以为未精吾技而误于人人也。若夫轻疾小恙，虽不填案可也，畏其琐而并弃之，非予志矣。[1]
脉诀章第三
《脉诀》左寸下指法如六菽（大豆也）之重，（仍以其人之肥瘦为别）为心本位。（在指顶为阴、为心，在指节为阳、为小肠。余皆仿此）。五菽以下，七菽以上，皆心与小肠络脉也。关以十二菽为肝胆本位，尺以至骨为肾、膀胱本位；右寸三菽为肺、大肠本位，关以骨肉之间为并仿前例推之。
浮大而散，心之平。弦而长，肝之平。按至骨，举指来疾而实者，肾平也。肺平浮涩短，脾胃平缓而满指。凡下指本位不平，便可寻详病情矣。
切脉至右尺部，必两手并诊消息之。取三焦应脉，浮为上焦，与心肺脉合；中为中焦，与脾胃合；沉为下焦，与肝肾合。不合，则气必乱而脉不真，须再切也。盖此部命门之火，系于心包，而三焦之位，实在五脏部位之中虚处，一气流行，绵绵不息，所谓呼吸之根，性命之蒂也。男子喜满指沉实，似弱而无数滑，女人喜满指浮泛，似盛而不伏涩。故云女人反此背看之，尺脉第三同断病。
高阳生，五代时入，着为《脉诀歌括》，托为王氏叔和。而今本杂以洁古“伤寒脉入式歌”，又被熊宗立妄注，大为俗学之疑。叔和，晋人，自有《脉经》，犹复抵牾，大段古书难尽信也。脉家书甚多，要不出七表、八里、九道之外，求脉之明，为脉之晦。独滑伯仁《诊家枢要》，以浮、沉、迟、数、滑、涩六者为提纲。予补以有力、无力二者。丹溪以血、气、痰、水为病之提纲，则脉滑在血分，而有余为痰，凡有形者从之；涩在气分，而有余为火，凡无形者从之。浮在表，沉在里，（非三部九候之浮沉，此为脉势，彼为指法。）迟为寒，数为热，有力为实，无力为虚。执此提纲，脉可得而明矣。
《入式歌括》是以伤寒脉为例而作，不然，阳弦头痛定无疑，凡弦脉皆头痛乎？
《脉经》谓∶性急人脉急，缓人脉缓。夫脉者，气血之营运于呼吸者也。血禀偏胜必多缓，阴之静也；气禀偏胜必多急，阳之躁也。以此论其血分、气分孰为不足可也，岂情性之谓哉？
重大之病，一日三脉多变，难治。沉 日日脉不移，难治。痼疾岁月不改，难治。
本脉皆平，络脉否者，宜攻击之。却未有本脉病而络脉独平者也。
伏经脉最难求，如积热之久，脉反沉细，而外证又寒，苟非兼施之法，何可得也？世俗讳疾试医，医复讳情妄臆，而豪贵妇女往往不得望、闻，岂不大错？
初学切脉，覆药罗，画三部于绢上，教者衬以琴弦验弦，以小粟验滑，以括竹痕验涩，以截葱管验芤，以败絮验濡。任意手法，令学人轻重按之，消息寻取，久之自真。《脉诀》七表八里图形是也。
齐有《褚氏遗书》，谓女脉逆行，右尺为心，左为肺。盖以地道右转，女生于申，推论其意尔！夫天地男女，气而已，气有动静，故有迟、速、顺、逆、左、右之别，其实非二也。诸脉书皆无此说，夫有所授之耶？抑丹溪诸公未见其书耶？[1]
处方章第四
男八岁至六十四，女七岁至四十九，即大衍自然之数。有病者主精血，过此以往，有消无息，是为老人，宜专调气，不可以病例治矣。然自浇漓以来，男尤先涸，故四十、五十，即中寿之年，雅宜补剂。壮年色劳者，惟退热不必补。孀尼不能无情，怨旷多情，先散其郁。而凡病久者，必循行经络，反从其邪，然后对症，此皆病情之肯綮，处方之心印也。
论病必分兼经、专经、错经、伏经，始有宾主，而后分标本以处方。兼经并发，如两感；专经独发，如太阳表证；错经乱发，如狐惑；伏经反发，如热极似冰。
诸病处方遵古法，仲景外感，东垣内伤，河间攻击，丹溪之大成，以为典要。以运气、风土、禀赋为之权衡。且如朔漠之人，有《惠民局方》，多辛热脑、麝之剂，北人本气自寒，食专腥膻，与之宜也。丹溪僻处东南，辨论不置。予尝比病为《易》卦，方为爻词，占者有吉凶悔吝之殊，夫然后医不执方之义明矣。
阅古方，必如亲见其人禀赋与当时运气风土，始可以得作者之意。有可为典要者，处方之律令也；有一时权衡者，处方之参考也。全在真知药性，灼见病情。予每以夜央跏坐，为人处方，有经旬不能下笔者。
病如橐，方如龠，万龠一橐，反为橐害矣。世有经验一方，而递相偶中者，遂不自审度而轻用之，何也？
君臣佐使之外，有一标使。如剂中合从辛以达金，则取引经一味，辛者倍加之，故其效速。
处方正不必多品，但看仲景方，何等简净！丹溪谓东垣多多益善，岂医固有材耶？[1]
家庭医案章第五　
卷下悬壶医案章第六
药性裁成章第七
方诀无隐章第八
同类勿药章第九